Diari Oficial de la Generalitat Valenciana


Sumari del DOGV 7228, del 06-03-2014 (2014/1968)

REIAL DECRET 981/2013, de 13 de desembre, sobre traspàs de funcions de l'Administració de l'Estat a la Generalitat de la Comunitat Valenciana en matèria d'expedició del títol de Gestor Administratiu.
-------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/rd/2013/12/13/981/dof/vci/html**

### Dades del document

Número de DOGV
:   7228

Data del DOGV
:   06-03-2014

Secció del DOGV
:   I. DISPOSICIONS GENERALS

Número del document
:   2014/1968


Data del document
:   13-12-2013

Organisme emissor
:   Ministeri d'Hisenda i Administracións Publiques

Tipus de document
:   Reial decret

Descriptors 

:   * competència administrativa
    * legislació
    * relació administració-administrat

REIAL DECRET 981/2013, de 13 de desembre, sobre traspàs de funcions de l'Administració de l'Estat a la Generalitat de la Comunitat Valenciana en matèria d'expedició del títol de Gestor Administratiu. [2014/1968]  
La Constitució Espanyola, en l'article 149.1.30a, reserva a l'Estat la competència exclusiva sobre regulació de les condicions d'obtenció, expedició i homologació de títols acadèmics i professionals.  
  
Per la seua banda, l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i reformat per la Llei Orgànica 1/2006, de 10 d'abril, establix en l'article 49.1.22 la competència exclusiva de la Generalitat en matèria de col·legis professionals i exercici de les professions titulades, sense perjuí del que disposen els articles 36 i 139 de la Constitució.  
El Reial Decret 4015/1982, de 29 de desembre, determina les normes i el procediment a què han d'ajustar-se els traspassos de funcions i servicis de l'Administració de l'Estat a la Comunitat Valenciana.  
De conformitat amb el que disposa el reial decret esmentat, que també regula el funcionament de la Comissió Mixta de Transferències prevista en la disposició transitòria primera de l'Estatut d'Autonomia de la Comunitat Valenciana, esta comissió va adoptar, en la reunió de 5 de novembre de 2013, l'acord oportú, la virtualitat pràctica del qual exigix la seua aprovació pel Govern mitjançant un reial decret.  
En virtut d'això, i en compliment del que disposa la disposició transitòria primera de l'Estatut d'Autonomia de la Comunitat Valenciana, a proposta del ministre d'Hisenda i Administracions Públiques i amb la deliberació prèvia del Consell de Ministres en la seua reunió del dia 13 de desembre de 2013,  
  
  
DECRETE  
  
Article 1  
S'aprova l'Acord de la Comissió Mixta de Transferències prevista en la disposició transitòria primera de l'Estatut d'Autonomia de la Comunitat Valenciana, adoptat pel Ple en la seua reunió del dia 5 de novembre de 2013, pel qual es traspassen a la Generalitat Valenciana les funcions i servicis en matèria d'expedició del títol de gestor administratiu.  
  
Article 2  
En conseqüència, queden traspassats a la Generalitat Valenciana les funcions i servicis en els termes que resulten del mateix acord.  
  
Article 3  
Este traspàs serà efectiu a partir de la data assenyalada en l'acord de la Comissió Mixta, sense perjuí que el Ministeri d'Hisenda i Administracions Públiques produïsca, fins a l'entrada en vigor d'este reial decret, si és el cas, els actes administratius necessaris per al manteniment dels servicis en el mateix règim i nivell de funcionament que tinguen en el moment de l'adopció de l'acord.  
  
  
DISPOSICIÓ FINAL   
  
Única  
Este reial decret entrarà en vigor l'endemà de la seua publicació en el Boletín Oficial del Estado.  
  
Madrid, 13 de desembre de 2013  
  
JUAN CARLOS R.  
  
El ministre d'Hisenda i Administracions Públiques,  
CRISTÓBAL MONTORO ROMERO  
  
  
  
ANNEX  
  
Federico Castellanos Mantecón i María Pilar Soler Lerma, secretaris de la Comissió Mixta de Transferències Administració de l'Estat-Generalitat Valenciana prevista en la disposició transitòria primera de l'Estatut d'Autonomia de la Comunitat Valenciana,  
  
CERTIFIQUEN  
  
Que en la sessió plenària de la Comissió Mixta de Transferències, celebrada el dia 5 de novembre de 2013, es va adoptar un acord pel qual es traspassa a la Generalitat de la Comunitat Valenciana les funcions relatives a l'expedició del títol de Gestor Administratiu en els termes que s'expressen a continuació:  
  
A) Referència a normes constitucionals, estatutàries i legals en les quals s'empara el traspàs.  
La Constitució Espanyola, en l'article 149.1.30a, reserva a l'Estat la competència exclusiva sobre regulació de les condicions d'obtenció, expedició i homologació de títols acadèmics i professionals.  
  
Per la seua banda, l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i reformat per la Llei Orgànica 1/2006, de 10 d'abril, establix en l'article 49.1.22 la competència exclusiva de la Generalitat en matèria de col·legis professionals i exercici de les professions titulades, sense perjuí del que disposen els articles 36 i 139 de la Constitució.  
Així mateix, l'estatut orgànic de la professió de gestor administratiu, aprovat pel Decret 424/1963, d'1 de març, modificat per diversos reials decrets, regula l'exercici personal de la professió de gestor administratiu.  
Finalment, la disposició transitòria primera de l'Estatut d'Autonomia de la Comunitat Valenciana i el Reial Decret 4015/1982, de 29 de desembre, regulen el funcionament de la Comissió Mixta de Transferències, així com la forma i condicions a què han d'ajustar-se els traspassos de funcions i servicis a la Comunitat Valenciana.  
Sobre la base d'estes previsions constitucionals, estatutàries i legals és procedent realitzar el traspàs de funcions de l'Administració de l'Estat a la Generalitat de la Comunitat Valenciana en matèria d'expedició del títol de Gestor Administratiu.  
  
B) Funcions de l'Administració de l'Estat que assumix la Generalitat de la Comunitat Valenciana.  
Es traspassen a la Generalitat de la Comunitat Valenciana les següents funcions que en matèria de gestors administratius exercix l'Administració de l'Estat en l'àmbit de l'esmentada comunitat autònoma:  
a) La convocatòria i desplegament de les proves per a l'obtenció del títol de Gestor Administratiu, de conformitat amb el Consell General de Col·legis de Gestors Administratius.  
b) L'expedició del títol de Gestor Administratiu a què es reconeixerà validesa en qualsevol altre lloc del territori espanyol.  
La Generalitat de la Comunitat Valenciana col·laborarà amb l'organització col·legial de gestors administratius corresponent a l'àmbit territorial de la Comunitat Valenciana en la confecció i redacció del temari de les proves per a l'obtenció del títol de Gestor Administratiu, especialment a fi de garantir el coneixement de la normativa autonòmica i de l'idioma valencià.  
Així mateix, la Generalitat de la Comunitat Valenciana, de conformitat amb els preceptes constitucionals, garantirà la validesa en el seu àmbit territorial, en els mateixos termes i condicions que els expedits per esta comunitat autònoma, dels títols de Gestor Administratiu que hagen sigut expedits pel Ministeri d'Hisenda i Administracions Públiques o pels òrgans corresponents d'aquelles comunitats autònomes amb funcions traspassades en esta matèria.  
  
C) Funcions que es reserva l'Administració de l'Estat.  
El reconeixement, convalidació o homologació, si és el cas, dels títols de gestor administratiu d'altres estats de la Unió Europea que habiliten per a l'exercici a Espanya d'esta professió.  
  
  
D) Data d'efectivitat del traspàs.  
El traspàs objecte d'este acord tindrà efectivitat a partir de l'endemà al de la publicació del reial decret d'aprovació d'este traspàs.  
  
  
I perquè conste, expedim este certificat.  
  
Madrid, 5 de novembre de 2013.- Els secretaris de la Comissió Mixta: Federico Castellanos Mantecón i María Pilar Soler Lerma.


Còpia Permalink ELI